Je Clemence, fame Girart, diz Neant, de Salins, fais savoir à touz que je, dou loux et dou consentement doudit Girart, mon mari, ay vendu, baillié et delivré perpetuelment à noble baron mons. Jehan de Chalon, signour d’Allay, et es suens et cui il les outroiera, douze deniers censauls, loux, loy et signorie portant, lesquies je avoie chescun an en un chasal assis à Salins, ou bourc communal, entre les autres chasaux, pour le prix de sexante souz de monoie coursauble, lesques je ay eu et receu de luy en bons deniers nombrez, et m’en tien pour bien paié... En tesmoignaige de laquel chose, nous, lidite Clemence et Girart Noient dessus nommez, requis avons et fait metre par Guillemin Verguet, clerc, de Salins, jurez de la court de Besençon, en ces presentes lettres le seal de ladite court de Besençon. Ce fut fait et doné l’am mil CCC et six, le sambadi après feste saint Christofle.